Document ID: 32013R1387

UREDBA SVETA (EU) št. 1387/2013
z dne 17. decembra 2013
o opustitvi avtonomnih dajatev skupne carinske tarife za določene kmetijske in industrijske proizvode in o razveljavitvi Uredbe (EU) št. 1344/2011
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 31 Pogodbe,
ob upoštevanju predloga Evropske komisije,
ob upoštevanju naslednjega:
(1)
Proizvodnja Unije glede določenih kmetijskih in industrijskih proizvodov, opredeljenih v Prilogi I, je trenutno neustrezna ali pa ne obstaja, zato potrebe uporabniške industrije v Uniji ne morejo biti zadovoljene.
(2)
Zato je v interesu Unije, da se avtonomne dajatve skupne carinske tarife za navedene proizvode deloma ali v celoti opustijo.
(3)
Uredba Sveta (EU) št. 1344/2011 (1) je bila velikokrat spremenjena. Poleg tega so bili ribiški proizvodi po spremembi navedene uredbe z Uredbo Sveta (EU) št. 1220/2012 (2) izločeni iz področja uporabe Uredbe (EU) št. 1344/2011. Zaradi preglednosti bi bilo Uredbo (EU) št. 1344/2011 zato treba v celoti nadomestiti.
(4)
Uredbe o opustitvi avtonomnih dajatev skupne carinske tarife za določene industrijske in kmetijske proizvode so v veliki meri obnovile prejšnje ukrepe. Zato je v interesu racionalizacije izvajanja zadevnih ukrepov ustrezno, da se ne omeji obdobje veljavnosti te uredbe, saj se njeno področje uporabe lahko prilagodi, proizvodi pa se z uredbo Sveta lahko dodajo v Prilogo I k tej uredbi ali iz nje odstranijo.
(5)
Glede na njihov začasen značaj bi bilo treba opustitve, navedene v Prilogi I k tej uredbi, sistematično pregledovati, in sicer najpozneje pet let po njihovem začetku uporabe ali obnovitvi. Poleg tega utegne biti kadarkoli potrebna odprava določenih opustitev, kot posledica predloga Komisije na podlagi pregleda, izvedenega na pobudo Komisije ali na zahtevo ene ali več držav članic, če ni več v interesu Unije ohranjati opustitve, ali zaradi tehničnega razvoja proizvodov, spremembe okoliščin ali gospodarskih gibanj na trgu.
(6)
Statistični podatki za nekatere proizvode s seznama v Prilogi I k tej uredbi so pogosto izraženi v številu kosov, kvadratnih metrih ali drugih merskih enotah in ne s težo v kilogramih. Vendar v kombinirani nomenklaturi, določeni v Prilogi I k Uredbi Sveta (EGS) št. 2658/87 (3) ni nobene take dodatne merske enote. Zato je treba zagotoviti, da se za uvoz zadevnih proizvodov v deklaraciji za njihovo sprostitev v prosti promet ne navede le teža v kilogramih ali tonah, ampak tudi ustrezne dodatne merske enote.
(7)
Ker morajo opustitve iz te uredbe začeti učinkovati 1. januarja 2014, bi morala ta uredba začeti veljati takoj po objavi v Uradnem listu Evropske unije ter se uporabljati od 1. januarja 2014.
(8)
V skladu z načelom sorazmernosti je potrebno in primerno za doseganje osnovnih ciljev za izboljšanje konkurenčne sposobnosti industrije Unije, kar bo omogočalo, da industrija za ohranitev ali ustvarjanje delovnih mest in posodobitev njenih infrastruktur, določiti pravila za opustitev dajatev skupne carinske tarife za proizvode, navedene v Prilogi I. V skladu s členom 5(4) Pogodbe o Evropski uniji ta uredba ne presega tistega, kar je potrebno za doseganje želenih ciljev -
SPREJEL NASLEDNJO UREDBO:
Člen 1
Avtonomne dajatve skupne carinske tarife za kmetijske in industrijske proizvode, navedene v Prilogi I, se opustijo.
Člen 2
1. Komisija lahko kadar koli pregleda opustitve za proizvode, navedene v Prilogi I, v naslednjih primerih:
(a)
na lastno pobudo;
(b)
na prošnjo države članice.
2. Komisija izvaja pregled opustitev v letu, določenem v Prilogi I.
Člen 3
Če se deklaracija za sprostitev v prosti promet predloži za proizvode, ki spadajo pod oznake KN in oznake TARIC iz Priloge II, se v ustrezno polje te deklaracije vnese dodatna merska enota, določena v navedeni prilogi.
Člen 4
Uredba (EU) št. 1344/2011 se razveljavi.
Člen 5
Ta uredba začne veljati na dan objave v Uradnem listu Evropske unije.
Uporablja se od 1. januarja 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2013

Labels: 1
7
3
6
15